KÚPELE ŠTRBSKÉ PLESO, a.s., Ul. Kúpeľná 4043/6,  059 85 Štrba – Štrbské Pleso 

Priebežná správa

za 1.1. – 30.6.2008

KÚPELE ŠTRBSKÉ PLESO, a. s. (ďalej Spoločnosť):

§ 20 ods. 1 zákona o účtovníctve informácie o:
a) vývoji účtovnej jednotky, o stave, v ktorom sa nachádza, a o významných rizikách a neistotách, ktorým je účtovná jednotka vystavená; informácia sa poskytuje vo forme vyváženej a obsiahlej analýzy stavu a prognózy vývoja a obsahuje dôležité finančné a nefinančné ukazovatele vrátane informácie o vplyve činnosti účtovnej jednotky na životné prostredie a na zamestnanosť, s poukázaním na príslušné údaje uvedené v účtovnej závierke

Najvýznamnejšiu časť investičnej činnosti v 1. polroku 2008 tvorila Rekonštrukcia kúpeľného komplexu LD Hviezdoslav, ktorá k 30.06.2008 dosiahla celkovú hodnotu 709.886 tis. Sk. 
Rekonštrukcia je okrem bankového úveru financovaná aj zo schváleného nenávratného finančného príspevku zo Štrukturálnych fondov EÚ.
K 30.06.2008 spoločnosť získala z fondov EÚ sumu 56.192 tis. Sk, z celkovej schválenej sumy 80.000 tis. Sk.

Spoločnosť ukončila dňa 31.3.2008 poskytovanie ubytovacích služieb, reštauračných a doplnkových služieb v LD Solisko.

Finančná  situácia  spoločnosti je stabilizovaná. 
Prijaté a uskutočňované opatrenia zabezpečili finančnú bezpečnosť spoločnosti v priebehu roku. Spoločnosť dosiahla výsledok hospodárenia -34.479 tis. Sk.                                                                                                          Dosiahnuté tržby z predaja vlastných výrobkov a služieb predstavujú objem 10.942 tis. Sk, tržby z predaja dlhodobého majetku a materiálu predstavujú objem 18.024 tis. Sk.
Z najvýznamnejších položiek nákladov výsledok hospodárenia ovplyvnili  - zostatková cena predaného dlhodobého majetku vo výške 19.741 tis. Sk , nákladové úroky vo výške 13.163 tis. Sk a osobné náklady  vo výške 9.174 tis. Sk. 

Vlastné imanie dosiahlo hodnotu 200.000 tis. Sk.  Záväzky spoločnosti  dosiahli   hodnotu   744.112 tis. Sk, z toho úverové zaťaženie a.s. predstavuje hodnotu 607.205 tis. Sk. 

Keďže majetok a prevádzka spoločnosti sa nachádzajú v Tatranskom národnom parku, výstavba, rekonštrukcia a  opravy nehnuteľností sa realizujú v spolupráci so štátnymi úradmi na ochranu prírody. Spoločnosť plánuje túto spoluprácu aj naďalej, aby negatívny vplyv na životné prostredie bol minimálny.

Možné riziká a neistoty vznikajú nie vždy z možného odhadnutia trendov vývoja cestovného ruchu, ktoré ovplyvňujú celkovú návštevnosť. 

Celoštátne úroveň miezd v priemysle cestovného ruchu je nízka medzi ostatnými odvetviami národného hospodárstva. Konkurencia na trhu je vysoká a obsadiť celoročne naše prevádzky je niekedy veľmi zložité, napriek tomu spoločnosť svojou činnosťou pozitívne vplýva na zamestnanosť v regióne.

b) udalostiach osobitného významu, ktoré nastali po skončení účtovného obdobia, za ktoré sa vyhotovuje priebežná správa

Akcionári spoločnosti schválili na riadnom valnom zhromaždení dňa 30.6.2008 zmenu sídla spoločnosti. Obchodný register zapísal zmenu sídla dňa 6.8.2008.  

c) predpokladanom budúcom vývoji činnosti účtovnej jednotky

V 2. polroku 2008 spoločnosť plánuje:
-	pokračovať v rekonštrukcii LD Hviezdoslav,
-	pokračovať vo vytváraní potrebného pracovného tímu na začatie prevádzky LD Hviezdoslav po ukončení rekonštrukcie,
-	zabezpečiť materiálne vybavenie a marketingové aktivity na začatie prevádzky LD Hviezdoslav po ukončení rekonštrukcie. 

d) nákladoch na činnosť v oblasti výskumu a vývoja

Spoločnosť nevykladá žiadne náklady v oblasti výskumu a vývoja.

e) nadobúdaní vlastných akcií, 27a) dočasných listov, obchodných podielov a akcií, dočasných listov a obchodných podielov materskej účtovnej jednotky podľa § 22 zákona o účtovníctve (kde 27a) pod čiarou je § 161d ods. 2 Obchodného zákonníka)

Spoločnosť bola v 1. polroku 2008 jediným spoločníkom v dcérskej spoločnosti KÚPELE ŠTRBSKÉ PLESO – VYSOKÉ TATRY, s. r. o.. Hodnota obchodného podielu v tejto spoločnosti predstavuje 6.000 tis. Sk, hodnota opravnej položky k obchodnému podielu predstavuje 6.000 tis. Sk.
V 1. polroku 2008 sa nenadobúdali žiadne vlastné akcie, dočasné listy a iné obchodné podiely a tiež nevykonávali obchody s derivátmi.

f) návrhu na rozdelenie zisku alebo vyrovnanie straty

O vyrovnaní straty k 31.12.2007 rozhodlo riadne valné zhromaždenie dňa 30.6.2008. Riadne valné zhromaždenie schválilo návrh štatutárneho orgánu, aby sa strata vo výške 6.802 tis. Sk previedla na účet neuhradených strát minulých období.

g) údajoch požadovaných podľa osobitných predpisov

Udalosti podľa osobitných predpisov neexistujú

h) tom, či účtovná jednotka má organizačnú zložku v zahraničí

Spoločnosť nemá žiadnu organizačnú zložku v zahraničí.

§ 20 ods. 5 zákona o účtovníctve
Ak je to pre posúdenie aktív, pasív a finančnej situácie účtovnej jednotky, ktorá používa nástroje podľa osobitného predpisu ( zákon č.  566/2001 Z. z. o cenných papieroch a investičných službách a o zmene a doplnení niektorých zákonov ) významné, účtovná jednotka je povinná uviesť v priebežnej správe tiež informácie o:

a) cieľoch a metódach riadenia rizík v účtovnej jednotke vrátane jej politiky pre zabezpečenie hlavných typov plánovaných obchodov, pri ktorých sa použijú zabezpečovacie deriváty

Spoločnosť neuplatňuje žiadne deriváty na zabezpečenie rizík.

b) cenových rizikách, úverových rizikách, rizikách likvidity a rizikách súvisiacich s tokom hotovosti, ktorým je účtovná jednotka vystavená

Spoločnosť riadi finančné riziko, finančné toky a sleduje parametre likvidity. Spoločnosti nehrozí cenové riziko.

§ 20 ods. 6 zákona o účtovníctve

a) odkaz na kódex o riadení spoločnosti, ktorý sa na ňu vzťahuje alebo ktorý sa rozhodla dodržiavať pri riadení, a údaj o tom, kde je kódex o riadení spoločnosti verejne dostupný

Spoločnosť  nemá vypracovaný kódex o správe a riadení spoločnosti.

b) všetky významné informácie o metódach riadenia a údaj o tom, kde sú informácie o metódach riadenia zverejnené

Základné  informácie  o  správe a metódach riadenia  sú  obsiahnuté  v Stanovách spoločnosti,  v Organizačnom poriadku a v súbore  riadiacich aktov (smernice),  ktoré  sú  zverejnené  v sídle  spoločnosti.  V plnom rozsahu sú s nimi oboznámení zamestnanci spoločnosti.

c) informácie o odchýlkach od kódexu o riadení spoločnosti (napríklad § 18 zákona č. 429/2002 Z.z. o burze cenných papierov v znení neskorších predpisov) a dôvody týchto odchýlok alebo informáciu o neuplatňovaní žiadneho kódexu riadenia spoločnosti a dôvody, pre ktoré sa tak rozhodla.

Kódex  riadenia  v  plnom  rozsahu  nahrádzajú  a  plnia  funkciu  systému  správy  a riadenia spoločnosti základné organizačné normy a.s.: stanovy, organizačný poriadok, pokyny.

d) opis systémov vnútornej kontroly a riadenia rizík

Najvyšším  kontrolným  orgánom  spoločnosti   je  dozorná  rada,  ktorá  dohliada  na  výkon pôsobnosti  predstavenstva  a  ním  uskutočňovanej  podnikateľskej činnosti.  Dozorná   rada  predkladá   závery  z  kontrolnej  činnosti   valnému zhromaždeniu. Dozornú radu volí a  odvoláva valné zhromaždenie. Právomoci dozornej rady sú uvedené v stanovách spoločnosti.
Akcionári schválili na riadnom valnom zhromaždení dňa 30.6.2008 audítora za rok 2008 a schválili tiež zriadenie výboru na kontrolu nad výkonom auditu.

e) informácie o činnosti valného zhromaždenia, jeho právomociach, opis práv akcionárov a postupu ich vykonávania

Najvyšším orgánom spoločnosti je valné zhromaždenie, ktoré vykonáva pôsobnosti v zmysle obchodného zákonníka a stanov spoločnosti. Valné zhromaždenie sa skladá zo všetkých na ňom prítomných akcionárov.  Akcionár  je  oprávnený  zúčastniť sa  na valnom zhromaždení, hlasovať na ňom,  požadovať informácie a vysvetlenia  týkajúce sa záležitostí  spoločnosti alebo  osôb  ovládaných spoločnosťou, ktoré  súvisia s predmetom   rokovania  valného zhromaždenia  uplatňovať  na  ňom  návrhy. Výkon  hlasovacích   práv  akcionárov  nie  je v stanovách obmedzený. Hlasovacia právo  patriace  akcionárovi sa riadi menovitou hodnotou jeho akcií.

f) informácie o zložení a činnosti predstavenstva a jeho výborov

Predstavenstvo je štatutárnym orgánom spoločnosti, má troch členov v zložení :  

PREDSTAVENSTVO	
PharmDr. Tomáš Tesař, PhD.    predseda predstavenstva (od 3.5.2004)
Ing. Michal Borguľa                     podpredseda predstavenstva (od 30.6.2006)                          
Ing. František Chalabala             člen predstavenstva (od 19.1.2007) 

Predstavenstvo  riadi  činnosť  spoločnosti  a  je   oprávnené  konať  v  mene spoločnosti vo všetkých veciach a zastupuje spoločnosť voči tretím osobám. Spoločnosť  zaväzuje  predseda predstavenstva a podpredseda predstavenstva každý samostatne, člen predstavenstva vždy iba spoločne s predsedom predstavenstva alebo podpredsedom predstavenstva. Predstavenstvo sa za činnosť zodpovedá dozornej rade a  valnému  zhromaždeniu.  Predstavenstvo  má  svoj  vlastný  štatút.  Výbory nemá.  

g) informácie podľa § 20 ods. 7 zákona o účtovníctve
Účtovná jednotka, ktorá emitovala cenné papiere a tie boli prijaté na obchodovanie na regulovanom trhu, je povinná v priebežnej správe zverejniť aj údaje o

a) štruktúre základného imania vrátane údajov o cenných papieroch, ktoré neboli prijaté na obchodovanie na regulovanom trhu v žiadnom členskom štáte alebo štáte Európskeho hospodárskeho priestoru s uvedením druhov akcií, opisu práv a povinností s nimi spojených pre každý druh akcií a ich percentuálny podiel na celkovom základnom imaní

ISIN	Druh	Forma	Podoba	Počet	Menovitá hodnota	Opis práv	
SK1120003076	akcie	na doručiteľa	zaknihovaná	98 411	1.000,– SK	bežná	
SK1120008687	akcie 	na doručiteľa	zaknihovaná	101 589	1.000,– SK	bežná	

Základné imanie pozostáva  zo  200 000 akcií  na doručiteľa, zaknihovaných s menovitou hodnotou jednej   akcie 1 000.-  Sk .

Spoločnosť nemá vydané dlhopisy.

b) obmedzeniach prevoditeľnosti cenných papierov

Akcie sú prijaté na regulovaný  voľný  trh  BCPB, bez obmedzenia prevoditeľnosti.

c) kvalifikovanej účasti na základnom imaní podľa osobitného predpisu, 28aa)
(kde poznámka pod čiarou 28aa) je § 8 písm. f) zákona č. 566/2001 Z.z.)

Akcionári  k 30.06.2008	Podiel v % 	
BURIOS INTERPRISES LTD, Cyprus	75,91 %	
Všeobecná zdravotná poisťovňa, Bratislava	16,73 %	
Mesto Vysoké Tatry	2,46 %	
PRVÁ PENZIJNÁ správ.spol., a. s., Bratislava	4,90 %	

d) majiteľoch cenných papierov s osobitnými právami kontroly s uvedením opisu týchto práv

Majitelia cenných papierov nemajú osobitné práva kontroly.

e) spôsobe kontroly systému zamestnaneckých akcií, ak práva spojené s týmito akciami nie sú uplatňované priamo zamestnancami

Spoločnosť nevydala zamestnanecké akcie.

f) obmedzeniach hlasovacích práv

Neexistujú obmedzenia hlasovacích práv.

g) dohodách medzi majiteľmi cenných papierov, ktoré sú jej známe a ktoré môžu viesť k obmedzeniam prevoditeľnosti cenných papierov a obmedzeniam hlasovacích práv

Spoločnosti nie sú známe žiadne dohody medzi majiteľmi cenných papierov, ktoré by mohli viesť k obmedzeniam prevoditeľnosti cenných papierov a hlasovacích práv.

h) pravidlách upravujúcich vymenovanie a odvolanie členov jej štatutárneho orgánu a zmenu stanov

Členov  predstavenstva a predsedu predstavenstva volí a odvoláva valné zhromaždenie.    Stanovy   spoločnosti   schvaľuje   valné   zhromaždenie,   na  základe   návrhu predstavenstva.

i) právomociach jej štatutárneho orgánu, najmä ich právomoci rozhodnúť o vydaní akcií alebo spätnom odkúpení akcií

Predstavenstvo ako štatutárny orgán má kompetencie vyhradené obchodným zákonníkom a stanovami. Zvláštne právomoci rozhodnúť o vydaní alebo spätnom odkúpení akcií nemá.

j) všetkých významných dohodách, ktorých je zmluvnou stranou a ktoré nadobúdajú účinnosť, menia sa alebo ktorých platnosť sa skončí v dôsledku zmeny jej kontrolných pomerov, ku ktorej došlo v súvislosti s ponukou na prevzatie, a o jej účinkoch s výnimkou prípadu, ak by ju ich zverejnenie vážne poškodilo; táto výnimka sa neuplatní, ak je povinná zverejniť tieto údaje v rámci plnenia povinností ustanovených osobitnými predpismi

Spoločnosť nie je zmluvnou stranou dohôd, opísaných v tomto bode.

k) všetkých dohodách uzatvorených medzi ňou a členmi jej orgánov alebo zamestnancami, na ktorých základe sa im má poskytnúť náhrada, ak sa ich funkcia alebo pracovný pomer skončí vzdaním sa funkcie, výpoveďou zo strany zamestnanca, ich odvolaním, výpoveďou zo strany zamestnávateľa bez uvedenia dôvodu alebo sa ich funkcia alebo pracovný pomer skončí v dôsledku ponuky na prevzatie

Spoločnosť neuzatvorila dohody s vyššie uvedeným obsahom.

Predmet podnikania

-	čistenie odevov, bytového textilu, podlahových krytín,
-	prevádzkovanie zariadení slúžiacich na regeneráciu a rekondíciu (fitnes, sauna, bazén, solárium),
-	organizovanie kurzov, seminárov, školení, kultúrnych, športových a spoločenských podujatí,
-	prípravné práce pre stavbu,
-	demolácie, zemné a kopačské práce,
-	prenájom strojov, prístrojov, zariadení a motorových vozidiel,
-	prenájom nehnuteľností, bytových a nebytových priestorov s poskytovaním aj iných než základných služieb spojených s prenájmom,
-	reklamné a propagačné činnosti,
-	sprostredkovanie obchodu, dopravy a služieb,
-	podnikateľské poradenstvo,
-	činnosť organizačných a ekonomických poradcov,
-	prevádzkovanie parkoviska,
-	kúpa tovaru za účelom ďalšieho predaja konečnému spotrebiteľovi v rozsahu voľných živností,
-	prenájom hnuteľného majetku,
-	údržba komunikácií v rozsahu voľných živností,
-	výroba tepla, rozvod elektriny, rozvod tepla,
-	vedenie účtovníctva,
-	nákladná cestná doprava vozidlami s celkovou hmotnosťou do 3,5 t vrátane prípojného vozidla,
-	zmenárne – nákup peňažných prostriedkov v cudzej mene za slovenskú menu v hotovosti,
-	maliarske a natieračské práce,
-	sklenárske práce,
-	sprostredkovanie predaja, prenájmu a kúpy nehnuteľností (realitná činnosť),
-	ubytovacie služby v ubytovacích zariadeniach s prevádzkovaním pohostinských činností v týchto zariadeniach,
-	nepravidelná neverejná cestná osobná doprava,
-	údržba a oprava motorových vozidiel,
-	mechanické úpravy na zákazku alebo na zmluvnom základe.

Informácie podľa § 35 ods. 9 zákona č. 429/2002 Z. z. o burze cenných papierov v znení neskorších predpisov

Uvedenie dôležitých udalostí, ku ktorým došlo v prvých šiestich mesiacoch účtovného obdobia, a ich dopad na priebežnú účtovnú závierku v skrátenej štruktúre spolu s opisom hlavných rizík a neistôt na zostávajúcich šesť mesiacov účtovného obdobia

K 31.3.2008 spoločnosť ukončila prevádzku v LD Solisko pre verejnosť – poskytovanie ubytovacích, stravovacích a doplnkových služieb.
V 1. polroku 2008 spoločnosť dosiahla tržby z predaja  majetku a zásob v hodnote 18 024 tis. Sk. Zostatková cena predaného majetku a zásob dosiahla výšku 20 051 tis. Sk. 

Informácie podľa § 35 ods. 10 zákona č. 429/2002 Z. z. o burze cenných papierov v znení neskorších predpisov

Obchody so spriaznenými osobami

V 1. polroku 2008 spoločnosť zrealizovala tieto obchody s dcérskou spoločnosťou KÚPELE ŠTRBSKÉ PLESO – VYSOKÉ TATRY, s. r. o., Vysoké Tatry:
a)	pohľadávka z poskytnutej pôžičky (istina + nesplatené nákladové úroky): 2.066 tis. Sk,
b)	výnosové úroky z pôžičky: 66 tis. Sk,
c)	tržby z prenájmu priestorov: 20 tis. Sk,
d)	náklady na nakupované služby (masérske služby): 86 tis. Sk,
e)	tržby z predaja majetku: 9.963 tis. Sk.

Informácie podľa § 35 ods. 11 zákona č. 429/2002 Z. z. o burze cenných papierov v znení neskorších predpisov

Ak polročná správa nebola overená alebo preverená audítorom, emitent uvedie o tejto skutočnosti vo svojej správe vyhlásenie

Polročná finančná správa za obdobie 1.1.-30.06.2008 nebola overená a preverená audítorom.

Vyhlásenie zodpovedných osôb emitenta

Priebežná účtovná závierka za obdobie 1.1.-30.6.2008 je vypracovaná v súlade s osobitnými predpismi, poskytuje pravdivý a verný obraz aktív, pasív, finančnej situácie a hospodárskeho výsledku emitenta.
Priebežná správa obsahuje pravdivý a verný prehľad vývoja a výsledkov obchodnej činnosti a postavenia emitenta s opisom hlavných rizík a neistôt, ktorým čelí.
Priebežná správa za obdobie 1.1.-30.06.2008 nebola overená a preverená audítorom.

                                                                                        –––––––––––––––––––––––
                                                                                           Ing. Michal Borguľa
                                                                                         podpredseda predstavenstva